**ZMLUVA  O  POSKYTOVANÍ SLUŽIEB**

uzatvorená v zmysle § 269 ods. 2 zákona č. 513/1991 Zb. Obchodný zákonník v platnom znení (ďalej len „Obchodný zákonník“) a v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj ako „ZVO“)

(ďalej len „**Zmluva**“)

medzi:

1. **Objednávateľom:**

Obchodné meno: **Slovenská agentúra životného prostredia**

Sídlo: Tajovského 28, 974 01 Banská Bystrica

IČO: 00 626 031

DIČ: 2021125821

IČ DPH: SK 2021125821

Bankové spojenie: Štátna pokladnica

IBAN: SK15 8180 0000 0070 0038 9222

SK37 8180 0000 0070 0038 9214

Kontaktná osoba: **Ing. Katarína Vajliková**, vedúca SEV Dropie

Zastúpený: **PhDr. Juraj Moravčík**,generálny riaditeľ

(ďalej len „**Objednávateľ**“)

a

1. **Poskytovateľom:**

Obchodné meno:

Sídlo:

IČO:

DIČ:

IČ DPH:

Spoločnosť zapísaná: v Obchodnom registri Okresného súdu *[doplní uchádzač]*, oddiel: *[doplní uchádzač],* vložka číslo: *[doplní uchádzač]*

Bankové spojenie:

IBAN:

Kontaktná osoba:

E-mail:

Zastúpený:

(ďalej len „**Poskytovateľ**“)

(Objednávateľ a Poskytovateľďalej spolu len „**Zmluvné strany**“ a jednotlivo len „**Zmluvná strana**“)

**Článok I.**

**Úvodné ustanovenia**

1. Zmluvné strany uzatvárajú predmetnú Zmluvu na základe výsledku procesu verejného obstarávania uskutočneného v súlade s § 117zákona č. 343/2015 Z. z. o verejnom obstarávaní a o zmene a doplnení niektorých zákonov, ktoré bolo vyhlásené na predmet zákazky ***„*Sadové úpravy – Living Lab Dropie“**.
2. Objednávateľ uzatvára Zmluvu s Poskytovateľom v súlade s výsledkom vyhodnotenia ponúk, na základe ktorého ponuka predložená Poskytovateľom bola vyhodnotená ako úspešná.
3. Poskytovateľ berie na vedomie, že predmet Zmluvy je financovaný z Living Lab 2322 financovaného z Grantov EHP/Nórskych grantov a štátneho rozpočtu Slovenskej republiky.

**Článok II.**

**Predmet Zmluvy**

1. Predmetom Zmluvy je poskytnutie služby, a to sadových úprav (ďalej len „predmet zmluvy“ alebo „služba“) v súlade so špecifikáciou predmetu zmluvy obsiahnutej v Prílohe č. 1 - Projekte (ďalej len „príloha č. 1“) a v Prílohe č. 2 – Rozpočte (ďalej len „príloha č. 2“) Zmluvy Poskytovateľom, ako úspešným uchádzačom procesu verejného obstarávania.
2. Poskytovateľ sa zaväzuje riadne a včas realizovať pre Objednávateľa predmet zmluvy v súlade so zmluvou a jej prílohami, a to vo vlastnom mene, na vlastné náklady a na vlastnú zodpovednosť a nebezpečenstvo. Poskytovateľ vyhlasuje, že má oprávnenie na vykonávanie činnosti v rozsahu tejto Zmluvy.
3. Za kvalitu a včasnosť realizácie predmetu zmluvy zodpovedá Poskytovateľ v rozsahu tejto Zmluvy a v zmysle príslušných ustanovení Obchodného zákonníka.
4. Objednávateľ sa zaväzuje riadne a včas poskytnuté služby prevziať na mieste plnenia a v stanovenom čase zaplatiť za ne cenu v zmysle článku IV. a poskytnúť Poskytovateľovi súčinnosť počas plnenia predmetu zmluvy, a to bezodkladne po doručení písomnej výzvy na súčinnosť, najneskôr nasledujúci pracovný deň.
5. Poskytovateľ vyhlasuje a podpisom Zmluvy potvrdzuje, že sa pred jej podpisom podrobne oboznámil so všetkými relevantnými podkladmi, v plnom rozsahu sa zoznámil s rozsahom predmetu zmluvy, sú mu známe podmienky na jeho realizáciu, disponuje dostatočnými kapacitami a potrebnými odbornými znalosťami a v tejto súvislosti nemá žiadne otázky či pripomienky.

**Článok III.**

**Miesto, termín a spôsob plnenia**

1. Poskytovateľ sa zaväzuje poskytnúť služby v plnom rozsahu **do 75 dní** odo dňa nadobudnutia účinnosti Zmluvy v zmysle bodu 14.1 na adrese Objednávateľa **Kolárovská 55, 946 14 Zemianska Olča**, pričom Objednávateľ sa zaväzuje riadne a včas poskytnuté plnenie prevziať v zmysle článku XI. Zmluvy.
2. Dodržanie stanoveného termínu v zmysle bodu 3.1 tohto článku je závislé od riadneho a včasného spolupôsobenia Objednávateľa dohodnutého v tejto Zmluve. Po dobu omeškania Objednávateľa s poskytnutím spolupôsobenia nie je Poskytovateľ v omeškaní so splnením záväzku. Poskytovateľ sa zaväzuje osobitnou písomnou formou vyzvať Objednávateľa k prevzatiu splneného predmetu zmluvy.
3. Zmluvné strany sa dohodli, že akékoľvek podstatné zmeny v realizácii predmetu zmluvy oproti navrhnutému riešeniu v zmysle príloh musia byť vopred písomne odsúhlasené oboma Zmluvnými stranami.

**Článok IV.**

**Cena a platobné podmienky**

1. Cena za predmet zmluvy je stanovená v zmysle zákona č. 18/1996 Z. z. o cenách v znení neskorších predpisov a vyhlášky Ministerstva financií SR č. 87/1996 Z. z., ktorou sa vykonáva zákon č. 18/1996 Z. z. o cenách v platnom znení a v súlade s Prílohou č. 2 – Rozpočtom Zmluvy vo výške ............... **EUR** (slovom:................) **bez DPH**. K tejto cene bude pripočítaná DPH vo výške ......... **EUR**. Celková cena predmetu zmluvy predstavuje sumu ............... **EUR** (slovom:...................) **s DPH**.
2. Cena za predmet zmluvy podľa bodu 4.1 tohto článku je cena konečná a je možné ju meniť len dodatkom k Zmluve v súlade s § 18 ZVO.
3. Objednávateľ poskytne Poskytovateľovi zálohové platby za účelom riadneho a včasného splnenia predmetu zmluvy. Objednávateľ sa zaväzuje poskytnúť Poskytovateľovi zálohovú platbu vo výške 100 % celkovej ceny predmetu zmluvy s DPH v zmysle bodu 4.1 tohto článku, a to **do 30.04.2024 (vrátane)**. V tejto súvislosti je Poskytovateľ povinný Objednávateľovi najneskôr v deň účinnosti Zmluvy vystaviť a doručiť zálohovú faktúru a po prijatí zálohovej platby sa zaväzuje bezodkladne vystaviť a Objednávateľovi doručiť faktúru k prijatej platbe preukazujúcu prijatie zálohovej platby od Objednávateľa.
4. Zmluvné strany sa dohodli, že v prípade realizácie predmetu zmluvy, jeho odovzdávania a preberania po častiach, je Poskytovateľ povinný do piatich (5) dní odo dňa podpisu preberacieho protokolu potvrdzujúceho riadne a včasné splnenie príslušnej časti predmetu zmluvy vystaviť a doručiť Objednávateľovi vyúčtovaciu faktúru vzťahujúcu sa k prislúchajúcej časti predmetu zmluvy.
5. Zmluvné strany sa vzájomne dohodli na tom, že záväzky a povinnosti Poskytovateľa počas poskytovania služby budú zabezpečené finančnou zábezpekou. Táto zábezpeka je fixne stanovená vo výške **75 %** z celkovej ceny predmetu zmluvy s DPH. Zmluvné strany uplatnia zábezpeku formou bankovej záruky, ktorá bude zriadená v prospech Objednávateľa najneskôr do piatich (5) pracovných dní odo dňa nadobudnutia účinnosti tejto Zmluvy s trvaním počas celej doby plnenia predmetu zmluvy, až do doručenia finálnej vyúčtovacej faktúry Objednávateľovi.
6. Obsahom bankovej záruky bude záväzok všeobecne akceptovateľnej banky uspokojiť Objednávateľa do výšky akejkoľvek splatnej peňažnej pohľadávky Objednávateľa voči Poskytovateľovi na uspokojenie:
7. nárokov z porušenia zmluvných podmienok do momentu doručenia finálnej vyúčtovacej faktúry,
8. nárokov na zaplatenie zmluvnej pokuty,
9. nárokov z náhrady škody,
10. nákladov vzniknutých v dôsledku predčasného ukončenia Zmluvy,
11. iných oprávnených nárokov vzniknutých počas plnenia predmetu zmluvy do doručenia finálnej vyúčtovacej faktúry,

ktoré nebudú Poskytovateľom riadne a včas v prospech Objednávateľa uspokojené. Zmluvné strany sa dohodli, že pohľadávku, ktorá tým Objednávateľovi vznikne môže Objednávateľ jednostranne započítať so zábezpekou. V prípade započítania bude Poskytovateľovi vrátená zábezpeka znížená o započítané pohľadávky.

1. Objednávateľ sa zaväzuje celkovú zábezpeku uvoľniť Poskytovateľovi do piatich (5) dní odo dňa doručenia vyúčtovacej faktúry nadväzujúcej na splnenie celého predmetu zmluvy riadne a včas. V prípade plnenia predmetu zmluvy po častiach sa Objednávateľ zaväzuje Poskytovateľovi uvoľňovať zábezpeku po častiach vo výške 75 % ceny preberacím protokolom prevzatej časti, a to najneskôr do piatich (5) dní odo dňa doručenia vyúčtovacej faktúry vzťahujúcej sa k príslušnej časti predmetu zmluvy, pričom Objednávateľ je povinný do piatich (5) dní odo dňa doručenia vyúčtovacej faktúry vzťahujúcej sa k riadnemu a včasnému splneniu predmetu zmluvy v zmysle tejto Zmluvy, uvoľniť zábezpeku v celkovej ostávajúcej výške.
2. Objednávateľ sa zaväzuje Poskytovateľovi uvoľniť zábezpeku v celej výške, prípadne vo výške zníženej o započítané pohľadávky v zmysle bodu 4.6, aj v prípade predčasného zániku/skončenia Zmluvy, a to do piatich (5) dní odo dňa, kedy ku skončeniu Zmluvy došlo.
3. Zmluvné strany sa dohodli, že Poskytovateľ je oprávnený nahradiť bankovú záruku zložením zábezpeky vo výške **75 %** z celkovej ceny predmetu zmluvy s DPH na účet Objednávateľa uvedený v záhlaví Zmluvy. Pre túto formu zabezpečenia zábezpeky platia rovnaké zmluvné podmienky ako pre bankovú záruku.
4. Akékoľvek náklady, ktoré vzniknú Poskytovateľovi nedodržaním termínov (napr. nadčasy, zvýšené nasadenie strojov, neracionálny prísun materiálov, zvýšené pracovné nasadenie a pod.) nemožno vyúčtovať Objednávateľovi a sú obsiahnuté v celkovej cene predmetu zmluvy podľa bodu 4.1 tohto článku.
5. Poskytovateľ vyhlasuje, že Objednávateľ mu umožnil oboznámiť sa s miestom plnenia predmetu zmluvy. Na tomto základe sa predpokladá, že Poskytovateľ mal možnosť prehliadnuť a preveriť si aj jeho okolie, možnosti prístupu naň a overiť si všetky s tým súvisiace informácie čo do jeho tvaru a charakteristiky, druhu dodávok, prác a materiálov potrebných pre riadne plnenie. Vo všeobecnosti sa preto predpokladá, že v zmysle uvedeného, mal Poskytovateľ k dispozícii všetky potrebné informácie čo sa týka rizík, nepredvídaných skutočností a všetkých ďalších okolností, ktoré mohli ovplyvniť cenu predmetu zmluvy. Má sa za to, že cena predmetu zmluvy v zmysle bodu 4.1 pokrýva všetky náklady Poskytovateľa spojené so splnením všetkých jeho záväzkov podľa Zmluvy.
6. Poskytovateľ sa zaväzuje vystaviť a doručiť faktúry v zmysle tejto Zmluvy v listinnej podobe osobne alebo prostredníctvom poštovej služby na adresu sídla Objednávateľa uvedenú v záhlaví Zmluvy v troch (3) originálnych vyhotoveniach. Za deň doručenia faktúry sa považuje deň jej zaevidovania v príslušnej evidencii Objednávateľa. Poskytovateľ má zároveň právo doručiť faktúru Objednávateľovi aj v elektronickej forme na emailovú adresu Objednávateľa: [efaktury@sazp.sk](mailto:efaktury@sazp.sk).
7. Poskytovateľ je povinný vystaviť vyúčtovaciu faktúru minimálne s obsahom náležitostí podľa §74 zákona č. 222/2004 Z. z. o dani z pridanej hodnoty, pričom faktúra musí obsahovať:

* označenie Zmluvných strán, obchodné meno, adresu, sídlo, IČO, DIČ, IČ DPH,
* názov a číslo Zmluvy,
* dátum dodania predmetu zmluvy alebo jeho časti,
* číslo faktúry,
* deň vystavenia a deň splatnosti faktúry,
* u faktúr s uplatnením DPH hodnotu DPH v % a v EUR,
* fakturovanú sumu v EUR,
* rozpis fakturovaných čiastok,
* názov zdroja financovania: Projekt Living Lab 2322,
* označenie peňažného ústavu a číslo účtu na ktorý sa má platiť, konštantný a variabilný symbol,
* označenie osoby, ktorá faktúru vystavila,
* pečiatku a podpis zodpovedného zástupcu Poskytovateľa.

1. V prípade, že faktúra nebude obsahovať zmluvne ustanovené náležitosti, Objednávateľ je oprávnený ju vrátiť Poskytovateľovi na bezodkladné doplnenie.

**Článok V.**

**Práva a povinnosti Zmluvných strán**

1. Zmluvné strany sa zaväzujú dodržiavať práva a povinnosti ustanovené v jednotlivých bodoch tohto článku, ako aj práva a povinnosti vyplývajúce z ostatných článkov tejto Zmluvy a jej príloh.
2. Poskytovateľ je povinný plniť predmet zmluvy za účasti odborne spôsobilých osôb (kľúčových expertov), ktorých odbornú kvalifikáciu preukáže potrebnými dokladmi a ich údaje uvedie v Prílohe č. 4- Zoznam expertov, a to najneskôr v čase podpisu tejto Zmluvy.
3. Zmeny v plnení predmetu zmluvy oproti prílohám Zmluvy musia byť písomne odsúhlasené oboma Zmluvnými stranami.
4. Pri plnení predmetu zmluvy sa Poskytovateľ zaväzuje, že charakter predmetu zmluvy prerokuje so zástupcom Objednávateľa alebo inou oprávnenou osobou Objednávateľa vo vzájomne dohodnutých termínoch.
5. Poskytovateľ je povinný riadne zabezpečiť miesto plnenia v súlade s príslušnými všeobecne záväznými právnymi predpismi, a to najmä v súvislosti s dodržaním bezpečnosti a ochrany zdravia pri práci.
6. Poskytovateľ je povinný udržiavať čistotu miesta plnenia, zabezpečiť odvoz odpadu a nepoužitého materiálu, čistenie plôch a komunikácií, ktoré boli znečistené v dôsledku poskytovania služieb.
7. Poskytovateľ je povinný zabezpečiť si na svoje náklady v potrebnom rozsahu dodávku elektriny, vody a ďalších energetických médií na miesto plnenia predmetu zmluvy ako aj všetky potrebné zariadenia a uhradiť s tým spojené náklady (vrátane príslušných poplatkov), ak sa Zmluvné strany nedohodnú inak.
8. Poskytovateľ sa zaväzuje počas plnenia predmetu zmluvy vyhotovovať denne fotodokumentáciu o priebehu poskytovania služieb, ktorou sa zaznamenáva pôvodný stav miesta plnenia v rozsahu záznamu (deň, mesiac, rok a hodina) a nového stavu v rozsahu záznamu (deň, mesiac, rok a hodina), pričom vytvorená fotodokumentácia bude tvoriť prílohu preberacieho protokolu.
9. Objednávateľ si môže uplatniť požiadavky na spôsob plnenia predmetu zmluvy a Poskytovateľ sa zaväzuje oprávnené požiadavky Objednávateľa aplikovať. V prípade, ak budú požiadavky Objednávateľa nevhodné a mohli by mať vplyv na kvalitu predmetu zmluvy, je Poskytovateľ povinný na nevhodnosť týchto pokynov Objednávateľa upozorniť.
10. Ak sa počas plnenia predmetu zmluvy vyskytne potreba služieb naviac, Poskytovateľ je povinný bezodkladne od momentu, kedy sa o takejto potrebe dozvie, písomne oznámiť Objednávateľovi rozsah a charakter služieb naviac s ich súpisom a ich predbežným ocenením. Zmluvné strany sa v takomto prípade zaväzujú písomne dohodnúť na ďalšom postupe.
11. Zmluvné strany sa dohodli, že ak niektorá Zmluvná strana bude mať informáciu o akejkoľvek skutočnosti alebo okolnosti, ktorá by mohla priamo alebo nepriamo zmariť alebo podstatne sťažiť plnenie predmetu zmluvy, čím by mohlo dôjsť aj k omeškaniu s plnením, je táto Zmluvná strana povinná bezodkladne o tejto skutočnosti alebo okolnosti písomne informovať druhú Zmluvnú stranu a navrhnúť možnosti jej riešenia.
12. Zmluvné strany sa dohodli, že v prípade, ak nastanú nepriaznivé poveternostné podmienky, ktoré by neumožňovali riadne plnenie predmetu zmluvy, posunie sa lehota na poskytnutie služieb o dobu, počas ktorej nebolo možné objektívne predmet zmluvy plniť, najviac však o 7 dní. Poskytovateľ bezodkladne písomne upozorní Objednávateľa, že nastali vyššie uvedené skutočnosti, ktoré neumožňujú plnenie predmetu zmluvy pri dodržaní predpísaných postupov.
13. V prípade, ak Objednávateľ zistí akékoľvek nedostatky v plnení predmetu zmluvy, ktoré sú porušením povinností Poskytovateľa, je povinný ich bezodkladne oznámiť Poskytovateľovi a ten je povinný ich bezodkladne odstrániť, ak sa Zmluvné strany nedohodnú inak.
14. Poskytovateľ sa zaväzuje plniť predmet zmluvy v súlade s environmentálnou politikou Objednávateľa a minimalizovať negatívne vplyvy svojej činnosti na životné prostredie.
15. Objednávateľ je oprávnený kontrolovať plnenie predmetu zmluvy Poskytovateľom. Ak zistí, že Poskytovateľ poskytuje služby v rozpore s dohodnutými podmienkami alebo určenými postupmi, je oprávnený požadovať nápravu. Ak Poskytovateľ nápravu neurobí ani v primeranej lehote, ktorú mu Objednávateľ poskytne alebo takýto postup je nepochybne podstatným porušením zmluvných podmienok, je Objednávateľ oprávnený od Zmluvy odstúpiť. Právo Objednávateľa na náhradu škody v plnej výške a zmluvnú pokutu tým nie je dotknuté. Nevykonanie kontroly zo strany Objednávateľa nezbavuje Poskytovateľa zodpovednosti za kvalitu plnenia predmetu zmluvy.
16. Poskytovateľ má právo na plnenie predmetu zmluvy využiť subdodávateľov. Poskytovateľ najneskôr v čase podpisu Zmluvy uvedie údaje o všetkých známych subdodávateľoch v Zozname subdodávateľov, ktorý tvorí Prílohu č. 3 tejto zmluvy. Subdodávateľ musí spĺňať podmienky účasti týkajúce sa osobného postavenia podľa § 32 ZVO a nesmú uňho existovať dôvody na vylúčenie podľa § 40 ods. 6 písm. a) až g) a ods. 7 a 8 ZVO. Oprávnenie na plnenie, sa preukazuje vo vzťahu k tej časti predmetu zmluvy, ktorú má subdodávateľ plniť. Poskytovateľ zodpovedá za plnenie subdodávateľa tak, ako keby plnil on sám.

**Článok VI.**

**Vyššia moc**

1. Zmluvné strany nezodpovedajú za porušenie a omeškanie svojich záväzkov, a to v zmysle ustanovenia § 374 a nasl. Obchodného zákonníka, spôsobené tzv. vyššou mocou, t. j. okolnosťami, ktoré nastali nezávisle od vôle Zmluvných strán a bránia im v splnení povinností, pričom nemožno rozumne predpokladať, že by Zmluvná strana túto prekážku alebo jej následky odvrátila alebo prekonala („Okolnosti vylučujúce zodpovednosť“).
2. Na základe dohody Zmluvných strán sa za Okolnosti vylučujúce zodpovednosť považuje i prijatie takých opatrení štátu z dôvodu zabránenia šírenia epidémií alebo iných okolností ohrozujúcich obyvateľstvo, ktoré bránia v splnení povinností Zmluvných strán, pričom nemožno rozumne očakávať, že by Zmluvná strana túto prekážku prekonala, a to i v prípade, ak Zmluvná strana, vzhľadom na okolnosti, mohla alebo mala ukladanie takýchto opatrení štátom predvídať alebo očakávať.
3. Podmienkou vylúčenia zo zodpovednosti je, že dotknutá Zmluvná strana bez zbytočného odkladu upozorní druhú zmluvnú stranu na začiatok a podstatu vyskytnutia sa vyššej moci. V prípade omeškania s plnením záväzku, spôsobeného vyššou mocou platí, že Zmluvná strana nie je v omeškaní po dobu trvania takýchto prekážok. Dodacie lehoty a všetky ostatné lehoty sa po dobu trvania vyššej moci predlžujú o dobu jej pôsobenia. Zmluvná strana, ktorá sa odvoláva na vyššiu moc, bez zbytočného odkladu oznámi druhej strane jej zánik.
4. Ak je to vzhľadom na charakter vyššej moci a situáciu Poskytovateľa možné, Poskytovateľ je povinný, po dohode s Objednávateľom, na vlastné náklady zabezpečiť plnenie predmetu zmluvy aj počas jej trvania, a to prostredníctvom tretej osoby tak, aby bol predmet zmluvy splnený riadne a včas v zmysle Zmluvy.

**Článok VII.**

**Doručovanie a ochrana dôverných informácií**

1. Všetky písomnosti týkajúce sa právnych vzťahov založených medzi Zmluvnými stranami touto Zmluvou sa môžu doručovať jedným z nasledovných spôsobov:

* poštou,
* treťou osobou oprávnenou doručovať zásielky,
* osobne,
* elektronicky (po dohode).

1. Písomnosti doručované poštou sa doručujú doporučene na adresu Zmluvnej strany uvedenú v záhlaví tejto Zmluvy. Každá Zmluvná strana je povinná oznámiť druhej Zmluvnej strane každú zmenu svojho sídla podľa zásad uvedených v tomto článku do troch dní odo dňa zmeny sídla.
2. Ak adresát neprevezme písomnosť na adrese uvedenej v záhlaví Zmluvy, je odosielateľ povinný opakovane doručiť písomnosť na adresu druhej Zmluvnej strany zapísanú v obchodnom registri alebo inom registri, v ktorom je príslušná Zmluvná strana zapísaná, prípadne na inú adresu známu odosielateľovi.
3. Ak si adresát neprevezme písomnosť na adrese uvedenej v tejto Zmluve, ani na adrese podľa bodu 7.3 tohto článku Zmluvy, považuje sa písomnosť za doručenú dňom jej odoslania na adresu podľa bodu 7.2 tohto článku Zmluvy a to aj vtedy, ak sa adresát o tom nedozvie. Za predpokladu, že adresát písomnosti bezdôvodne odoprie prijať doručovanú písomnosť, považuje sa písomnosť za doručenú dňom, keď prijatie písomnosti bolo odopreté. Všetky právne účinky doručovaných písomností nastanú v tomto prípade dňom, ktorým sa písomnosť považuje za doručenú.
4. Poskytovateľ sa zaväzuje neposkytovať informácie získané od Objednávateľa pri plnení predmetu Zmluvy tretím osobám a/alebo ich využívať pre svoj prospech, bez predchádzajúceho písomného súhlasu Objednávateľa. Táto povinnosť trvá aj po skončení Zmluvy.

**Článok VIII.**

**Trvanie Zmluvy**

1. Táto Zmluva sa uzatvára na dobu určitú, a to do splnenia všetkých záväzkov oboch Zmluvných strán.

**Článok IX.**

**Záručná doba a zodpovednosť za vady**

1. Zmluvné strany sa dohodli, že ak sa na poskytnuté služby alebo ich súčasti vzťahuje záruka a zodpovednosť za vady, použijú sa ustanovenia tohto článku zmluvy.
2. Poskytovateľ zodpovedá za to, že predmet zmluvy je splnený v zmysle Zmluvy a jej príloh, podľa príslušných noriem a všeobecne záväzných právnych predpisov a že počas záručnej doby bude mať vlastnosti dohodnuté v tejto Zmluve, s výnimkou rastlinného materiálu, ktorý počas záručnej doby stratil svoje vlastnosti z dôvodu nesprávnej starostlivosti zo strany Objednávateľa.
3. Vadou sa rozumie odchýlka v kvalite a rozsahu predmetu zmluvy stanovených touto Zmluvou, jej prílohami a inou príslušnou dokumentáciou, ako aj rozpor so všeobecne záväznými normami a predpismi.
4. Poskytovateľ sa zaväzuje poskytnúť záruku na poskytnuté služby a ich súčasti v rozsahu 12 mesiacov a táto záruka začína plynúť odo dňa prevzatia poskytnutých služieb Objednávateľom s výnimkou tých súčastí poskytovaných služieb, a to napr. výrobkov, materiálov, zariadení a pod., u ktorých je stanovená dlhšia záručná doba. Záručná doba na odstránenú vadu sa predlžuje o dobu od uplatnenia reklamácie do odstránenia reklamovanej vady. V prípade, že dôjde k reklamácii vady predmetu zmluvy a táto bude Poskytovateľom v záručnej dobe odstránená, nová záručná doba začína plynúť v plnom rozsahu dňom ich protokolárneho prevzatia predmetu zmluvy bez vád.
5. Poskytovateľ zodpovedá za vady, ktoré má predmet zmluvy v čase jeho prevzatia Objednávateľom a za vady, ktoré vzniknú počas záručnej doby, ako aj za všetku škodu, ktorá vznikne Objednávateľovi z dôvodu týchto vád.
6. Poskytovateľ nezodpovedá za nedostatky spôsobené dodržaním nevhodných pokynov daných mu Objednávateľom, ak Poskytovateľ na nevhodnosť týchto pokynov upozornil a Objednávateľ na ich dodržaní trval alebo ak Poskytovateľ túto nevhodnosť nemohol zistiť.
7. Počas trvania záručnej doby má Objednávateľ právo uplatniť u Poskytovateľa reklamáciu vád a Poskytovateľ povinnosť bezodplatne odstrániť reklamované vady predmetu zmluvy.
8. Objednávateľ sa zaväzuje, že reklamáciu vady zo záruky na predmete zmluvy písomne uplatní u Poskytovateľa bez zbytočného odkladu po jej zistení.
9. Reklamáciu je možné podať písomne na adrese Poskytovateľa alebo zaslaním e-mailu s popisom reklamácie na e-mailovú adresu Poskytovateľa, uvedenú v záhlaví Zmluvy.
10. Poskytovateľ sa zaväzuje začať s odstraňovaním prípadných vád predmetu zmluvy do 2 pracovných dní od písomného uplatnenia oprávnenej reklamácie Objednávateľa a vady odstrániť v čo najkratšom možnom čase. Vady, ktoré nestrpia zdržanie je Poskytovateľ povinný odstrániť do 24 hodín od uplatnenia reklamácie. O termíne odstránenia vady prekračujúcom dobu viac ako 5 pracovných dní od doručenia reklamácie, je Poskytovateľ povinný Objednávateľa písomne informovať. V protokole bude uvedený spôsob a termín odstránenia vady, či Poskytovateľ uznáva svoju zodpovednosť a predĺženie záručnej doby s označením služby, ktorej sa predmetné predĺženie týka. Postup pri reklamácii predmetu zmluvy resp. jeho časti sa ďalej riadi záručnými podmienkami a príslušnými ustanoveniami Obchodného zákonníka a ustanoveniami ďalších všeobecne záväzných právnych predpisov platných a účinných v čase uplatnenia reklamácie.

**Článok X.**

**Sankcie a pokuty za porušenie**

1. Zmluvné strany vyhlasujú, že sú si vedomé vysokej miery dôležitosti splnenia predmetu tejto zmluvy a z tohto dôvodu pre prípad nedodržania podmienok Zmluvy dohodli nasledovné zmluvné pokuty:
2. za omeškanie Poskytovateľa so splnením predmetu zmluvy je Objednávateľ oprávnený uplatniť si zmluvnú pokutu vo výške 0,5 % z celkovej ceny predmetu zmluvy bez DPH v zmysle bodu 4.1 zmluvy za každý aj začatý deň omeškania,
3. za omeškanie Poskytovateľa s odstránením vady predmetu zmluvy je Objednávateľ oprávnený uplatniť si zmluvnú pokutu vo výške 0,2 % z ceny predmetu zmluvy bez DPH za každý aj začatý deň omeškania,
4. za omeškanie Poskytovateľa s vystavením a doručením vyúčtovacej faktúry je Objednávateľ oprávnený uplatniť si zmluvnú pokutu vo výške 0,25 % z celkovej ceny predmetu zmluvy bez DPH za každý aj začatý deň omeškania,
5. v prípade, že Poskytovateľ použije na plnenie predmetu zmluvy materiál, ktorý nespĺňa niektorú z požiadaviek v zmysle zmluvy alebo jej príloh bez písomného súhlasu Objednávateľa, je Objednávateľ oprávnený uplatniť si zmluvnú pokutu vo výške 0,3 % z celkovej ceny predmetu zmluvy bez DPH za každú nesplnenú požiadavku osobitne,
6. za omeškanie Objednávateľa s uvoľnením zábezpeky o viac ako 2 dni je Poskytovateľ oprávnený uplatniť si zmluvnú pokutu vo výške 0,1 % z celkovej ceny predmetu zmluvy bez DPH.
7. Ak Poskytovateľ, jeho zamestnanec alebo subdodávateľ poruší povinnosti vyplývajúce z pravidiel BOZP, OPP a ochrany a tvorby životného prostredia, požiarne predpisy dané platnou legislatívou a touto Zmluvou má Objednávateľ nárok na uplatnenie zmluvnej pokuty vo výške 100 EUR, a to aj opakovane.
8. Vznikom povinnosti Poskytovateľa zaplatiť zmluvnú pokutu ani jej skutočným zaplatením nie je dotknutý nárok Objednávateľa na náhradu škody, ktorá mu vznikla porušením povinnosti Poskytovateľa, maximálne však do výšky ceny predmetu zmluvy bez DPH uvedenej v bode 4.1 Zmluvy. Zmluvná pokuta sa na náhradu škody nezapočítava**.**
9. Akékoľvek sankcie v zmysle tejto Zmluvy sú splatné do 10 dní odo dňa uplatnenia nároku Zmluvnej strany na ich zaplatenie.
10. Zmluvné strany sa dohodli, že na úhradu prípadných škôd, ktoré môžu vzniknúť z jedného či viac porušení zmluvných povinností Poskytovateľa pri plnení tejto Zmluvy, sa vzťahujú ustanovenia §§ 373 – 386 Obchodného zákonníka v platnom znení.
11. Poskytovateľ je povinný plniť ktorúkoľvek povinnosť, ktorej splnenie bolo zabezpečené zmluvnou pokutou, a to aj po zaplatení zmluvnej pokuty Objednávateľovi.
12. Poskytovateľ zároveň po dobu dvanásť (12) mesiacov odo dňa protokolárneho prevzatia kompletného predmetu zmluvy Objednávateľom v zmysle tejto Zmluvy zodpovedá až do výšky celkovej ceny predmetu zmluvy v zmysle bodu 4.1 za prípadné porušenia zmluvných podmienok, ktoré budú Objednávateľovi vytýkané zo strany subjektu realizujúceho kontrolu plnenia predmetu zmluvy v čase po poskytnutí a prebratí služieb, ak sa bude jednať o preukázateľné porušenia Poskytovateľa a Objednávateľovi vznikne v súvislosti s týmito porušeniami akákoľvek škoda, ktorú možno vyčísliť v peniazoch.

**Článok XI.**

**Preberacie konanie**

1. O odovzdaní predmetu zmluvy alebo jeho časti Poskytovateľom a prevzatí Objednávateľom Zmluvné strany spíšu dva (2) rovnopisy preberacieho protokolu, ktorý podpíšu oprávnené osoby oboch Zmluvných strán a z ktorých každá obdrží po jednom rovnopise. Záväzok splniť predmet zmluvy bude splnený protokolárnym odovzdaním a prevzatím predmetu zmluvy v súlade s ustanoveniami Zmluvy tak, že bude splnený v celom rozsahu a bez prípadných vád. Poskytovateľ je povinný vypracovať a predložiť návrh preberacieho protokolu na podpis Objednávateľovi. Objednávateľ je oprávnený uviesť v protokole všetky zistené vady predmetu zmluvy. Objednávateľ nie je povinný prevziať vadný predmet zmluvy alebo jeho časť, ak ho však prevezme, jeho práva zo zodpovednosti za vady ostávajú v plnom rozsahu zachované.
2. Preberací protokol bude obsahovať zhodnotenie služieb, súpis prípadných zistených vád, dohodnuté lehoty na ich odstránenie a vyhlásenie Objednávateľa, že služby preberá, ako i ďalšie skutočnosti, ktoré sa pri tomto konaní dohodnú.
3. Poskytovateľ súčasne Objednávateľovi odovzdá všetky relevantné dokumenty, ak prislúchajú k predmetu zmluvy. Ak Poskytovateľ nebude mať uvedené doklady pripravené na odovzdanie prevzatie, nepovažuje sa predmet zmluvy za riadne pripravený k prevzatiu.
4. Poskytovateľ je povinný miesto plnenia úplne upratať a upraviť bezodkladne po podpise preberacieho protokolu bez súpisu vád.
5. Ak pri preberaní predmetu zmluvy Objednávateľ zistí, že má vady, predmt zmluvy neprevezme a spíše s Poskytovateľom zápis o zistených vadách, spôsobe a termíne ich odstránenia. Poskytovateľ má povinnosť predmet zmluvy odovzdať po odstránení týchto vád. Ak sú vady odstraňované po lehote na splnenie predmetu zmluvy v zmysle bodu 3.1 Zmluvy, Poskytovateľ je v omeškaní s riadnym a včasným splnením predmetu zmluvy až do dňa riadneho odovzdania bez vád.
6. Predmet zmluvy sa považuje za Poskytovateľom odovzdaný a Objednávateľom prevzatý dňom podpísania preberacieho protokolu bez výpisu vád v deň ukončenia preberacieho konania.

**Článok XII.**

**Zánik Zmluvy**

1. Zmluvné strany sa dohodli, že Zmluva môže zaniknúť dohodou Zmluvných strán alebo odstúpením od Zmluvy.
2. Dohoda o ukončení Zmluvy musí byť písomná a podpísaná oboma Zmluvnými stranami. V tomto prípade účinnosť Zmluvy končí dňom, na ktorom sa Zmluvné strany dohodli. Súčasťou dohody o ukončení tejto Zmluvy musí byť aj spôsob vzájomného vyrovnania záväzkov a pohľadávok Zmluvných strán.
3. Od zmluvy je možné odstúpiť v prípadoch ustanovených v Obchodnom zákonníku, v Zmluve alebo ak ktorákoľvek zo Zmluvných strán podstatným spôsobom porušuje povinnosti vyplývajúce zo Zmluvy. Odstúpenie od zmluvy je potrebné urobiť písomne a doručiť druhej Zmluvnej strane na adresu sídla uvedenú v záhlaví Zmluvy.
4. Objednávateľ si vyhradzuje právo kedykoľvek úplne alebo čiastočne odstúpiť od tejto Zmluvy v prípade porušenia povinností Poskytovateľa podstatným spôsobom, čím sa pre účely tohto zmluvného vzťahu považuje najmä, ak:
5. predmet zmluvy je Poskytovateľom plnený vadne, nekvalitne alebo nezodpovedá požiadavkám stanoveným touto Zmluvou, jej prílohami, technickým normám alebo príslušným právnym predpisom;
6. je Poskytovateľ v omeškaní viac ako 15 dní s plnením podľa dohodnutých termínov;
7. hospodárska situácia Poskytovateľa robí splnenie zmluvne prevzatých povinností nepravdepodobným;
8. je na Poskytovateľa podaný návrh na vyhlásenie konkurzu, návrh na povolenie reštrukturalizácie alebo je v likvidácii, alebo sa na jeho majetok vedie exekúcia;
9. neodstráni nedostatky a vady predmetu zmluvy v primeranej lehote poskytnutej Objednávateľom;
10. poruší ustanovenia tejto Zmluvy alebo neplní riadne a včas svoje povinnosti podľa tejto Zmluvy, pričom ho Objednávateľ aspoň raz písomne vyzval na riadne plnenie.
11. Poskytovateľ je v takomto prípade povinný najneskôr do desiatich (10) kalendárnych dní odo dňa účinnosti odstúpenia upraviť miesto plnenia a protokolárne odovzdať Objednávateľovi všetky veci a doklady prevzaté od neho za účelom plnenia predmetu zmluvy, ako aj relevantné doklady týkajúce sa dovtedy splneného predmetu zmluvy. Samotné prevzatie a odovzdanie dovtedy splnených častí predmetu zmluvy určí Objednávateľ a termín tohto prevzatia vhodným spôsobom oznámi Poskytovateľovi. Aj po skončení plnenia predmetu zmluvy sa Poskytovateľ zaväzuje poskytnúť Objednávateľovi požadovanú súčinnosť tak, aby ďalší priebeh plnenia predmetu zmluvy nebol žiadnym spôsobom dotknutý alebo znemožnený. V opačnom prípade Poskytovateľ zodpovedá Objednávateľovi za škodu, ktorá mu tým vznikla.
12. Zánikom Zmluvy nezaniká právo Zmluvných strán na zaplatenie pohľadávok vzniknutých na základe Zmluvy, ako ani právo Objednávateľa na náhradu škody spôsobenú porušením zmluvnej povinnosti Poskytovateľa riadne a včas plniť predmet zmluvy v rozsahu a za podmienok dohodnutých v Zmluve a jej prílohách.
13. Zmluvné strany vysporiadajú svoje vzájomné záväzky a pohľadávky podľa stavu ku dňu ukončenia Zmluvy. Poskytovateľ má nárok na zaplatenie tých častí predmetu zmluvy, ktoré boli riadne a včas splnené a prevzaté Objednávateľom.
14. Odstúpenie od Zmluvy nadobúda účinnosť dňom doručenia písomného oznámenia o odstúpení od Zmluvy druhej Zmluvnej strane.
15. Odstúpením od Zmluvy zanikajú všetky práva a povinnosti strán zo Zmluvy, okrem nárokov na náhradu škody, nárokov na dovtedy uplatnené zmluvné, resp. zákonné sankcie a nárokov vyplývajúcich z ustanovení tejto Zmluvy o poskytovaní záruky a zodpovednosti za vady za časť predmetu Zmluvy, ktorá bola do odstúpenia zrealizovaná.
16. Zmluvné strany sa dohodli, že účinky doručenia odstúpenia od Zmluvy nastávajú taktiež dňom vrátenia nedoručenej zásielky odosielateľovi alebo dňom odmietnutia prijatia zásielky adresátom.
17. Predčasné ukončenie tejto Zmluvy, bez ohľadu na Zmluvnú stranu, ktorá od tejto Zmluvy odstúpila, sa nedotýka zodpovednosti Poskytovateľa za vady a nedostatky dovtedy plneného predmetu zmluvy a rovnako sa netýkajú plynutia záručných dôb podľa tejto Zmluvy.

**Článok XIII.**

**Kontrola a audit**

1. Poskytovateľ je povinný v prípade potreby umožniť výkon kontroly a auditu oprávneným osobám a za týmto účelom je povinný im poskytnúť plnú súčinnosť.
2. Oprávnené osoby na výkon kontroly/auditu sú najmä:
3. Poskytovateľ, ktorým je Ministerstvo životného prostredia Slovenskej republiky, zastúpené Slovenskou agentúrou životného prostredia a ním poverené osoby,
4. Útvar vnútorného auditu Poskytovateľa/Útvar vnútornej kontroly Sprostredkovateľského orgánu a ním poverené osoby,
5. Najvyšší kontrolný úrad SR a ním poverené osoby,
6. Orgán auditu, jeho spolupracujúce orgány (Úrad vládneho auditu) a osoby poverené na výkon kontroly/auditu,
7. Splnomocnení zástupcovia Európskej Komisie a Európskeho dvora audítorov,
8. Orgán zabezpečujúci ochranu finančných záujmov EÚ,
9. Ministerstvo investícií, regionálneho rozvoja a informatizácie Slovenskej republiky,
10. Ministerstvo financií Slovenskej republiky,
11. Úrad pre finančný mechanizmus,
12. Výbor pre finančný mechanizmus,
13. Ministerstvo zahraničných vecí Nórskeho kráľovstva,
14. Úrad generálneho audítora Nórskeho kráľovstva,
15. Osoby prizvané orgánmi uvedenými v písm. a) až l) v súlade s príslušnými právnymi predpismi Slovenskej republiky a právnymi aktmi Európskej únie.
16. Poskytovateľ sa zaväzuje strpieť výkon kontroly, auditu alebo overovania súvisiaceho s plnením tejto zmluvy kedykoľvek počas a po platnosti a účinnosti tejto Zmluvy a rozhodnutia o schválení žiadosti o nenávratný finančný príspevok a oprávneným osobám poskytnúť všetku potrebnú súčinnosť.

**Článok XIV.**

**Záverečné ustanovenia**

1. Táto Zmluva je uzatvorená a nadobúda platnosť dňom jej podpísania oboma Zmluvnými stranami a účinnosť v súlade s § 47a zákona č. 40/1964 Zb. Občiansky zákonník v znení neskorších predpisov a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (Zákon o slobode informácií) dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Poskytovateľ berie na vedomie, že táto Zmluva je povinne zverejňovanou zmluvou a súhlasí s jej zverejnením, pričom Objednávateľ je povinný bezodkladne informovať Poskytovateľa o jej zverejnení.
2. Zmluvné strany vyhlasujú, že v prípade ak dôjde v čase medzi platným uzatvorením Zmluvy a nadobudnutím jej účinnosti k akýmkoľvek plneniam v súlade s touto Zmluvou, budú tieto plnenia považované za plnenia realizované v zmysle tejto Zmluvy, a teda nepôjde o plnenia nad rámec Zmluvy alebo o plnenia bez právneho titulu, ktoré by zakladali právne nároky niektorej zo Zmluvných strán vyplývajúcich napr. z bezdôvodného obohatenia a pod.
3. Zmluvné strany vyhlasujú, že ak sa dôvod neplatnosti Zmluvy vzťahuje len na jej niektorú časť, je neplatnou len táto časť, pokiaľ z povahy alebo z jej obsahu alebo z okolností, za ktorých k neplatnosti došlo, nevyplýva, že túto časť nemožno oddeliť. Zmluvné strany sa zaväzujú bez zbytočného odkladu nahradiť túto časť novou, ktorá sa čo najviac priblíži k účelu neplatnej časti, ktorý Zmluvné strany sledovali v čase uzavretia Zmluvy.
4. Táto Zmluva je vyhotovená v piatich (5) rovnopisoch, pričom dva (2) rovnopisy dostane Poskytovateľ a tri (3) Objednávateľ.
5. Vzťahy a spory vzniknuté z tejto Zmluvy sa riadia všeobecne záväznými právnymi predpismi Slovenskej republiky. Strany sa zaväzujú riešiť prípadné spory, vzniknuté z tejto Zmluvy, vždy najskôr vzájomným rokovaním. V prípade, že nedôjde pri spore ku dohode medzi Zmluvnými stranami, môže ktorákoľvek zo Zmluvných strán požiadať o rozhodnutie príslušný súd.
6. Meniť alebo dopĺňať obsah tejto Zmluvy je možné len formou očíslovaných písomných dodatkov k Zmluve podpísaných oboma Zmluvnými stranami.
7. Práva a povinnosti Zmluvných strán touto Zmluvou neupravené sa riadia zákonom č. 513/1991 Zb. Obchodný zákonník v platnom znení a ostatnými všeobecne záväznými právnymi predpismi.
8. Zmluvné strany vyhlasujú, že zmluvné prejavy sú im dostatočne zrozumiteľné a určité, Zmluvu uzatvorili na základe ich slobodnej vôle, Zmluva nebola uzavretá v tiesni alebo za nápadne nevýhodných podmienok, Zmluvu si prečítali, jej obsahu porozumeli a na znak súhlasu pripájajú svoje podpisy.
9. Neoddeliteľnú súčasť tejto Zmluvy tvorí:

* Príloha č. 1- Projekt ,
* Príloha č. 2 - Rozpočet ,
* Príloha č. 3 – Zoznam subdodávateľov ,
* Príloha č. 4 - Zoznam expertov.

V Banskej Bystrici, dňa V ................................, dňa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PhDr. Juraj Moravčík**, generálny riaditeľ

Slovenská agentúra životného prostredia

Príloha č. 3: Zoznam subdodávateľov

**„Sadové úpravy – Living Lab Dropie“**

**Názov a sídlo uchádzača:**

***.......................................................................***

plnenie predmetu zákazky nebude poskytované prostredníctvom subdodávateľa/-ov,

plnenie predmetu zákazky bude poskytované prostredníctvom nasledovných subdodávateľov

v nasledovnom rozsahu:

|  |  |  |  |  |  |
| --- | --- | --- | --- | --- | --- |
| **P.Č.** | **Názov/Meno a priezvisko** | **Sídlo/Trvalý pobyt** | **IČO** | **Štatutárny orgán**  **(meno a priezvisko)** | **Podiel zákazky, ktorý má v úmysle zadať subdodávateľovi** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

V .......................... dňa ........................

...........................................................

*Potvrdenie štatutárnym orgánom uchádzača: titul, meno, priezvisko, funkcia, podpis, pečiatka*